TARYBOS SPRENDIMAS
2009 m. spalio 20 d.
leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų
(2009/791/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Direktyvą 2006/122/EB (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Komisijos Generaliniame sekretoriate 2008 m. gruodžio 19 d. užregistruotu raštu Vokietijos Federacinė Respublika (toliau - Vokietija) prašė leidimo toliau taikyti priemonę, nukrypstančią nuo Direktyvos 2006/112/EB nuostatų, kuriomis reglamentuojama teisė atskaityti, kurią buvo leista taikyti Sprendimu 2004/817/EB (2) pagal tuo metu galiojusią 1977 m. gegužės 17 d. šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (3).
(2)
Laikydamasi Direktyvos 2006/112/EB 395 straipsnio 2 dalies, Komisija 2009 m. birželio 3 d. raštu pranešė kitoms valstybėms narėms apie Vokietijos prašymą. 2009 m. birželio 9 d. raštu Komisija pranešė Vokietijai, kad turi visą informaciją, kuri, Komisijos nuomone, yra būtina prašymui įvertinti.
(3)
Ši leidžianti nukrypti priemonė skirta visiškai pašalinti iš atskaitos PVM už prekes ir paslaugas, kai tos prekės ir paslaugos naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams, daugiau nei 90 %.
(4)
Šia priemone nukrypstama nuo Direktyvos 2006/112/EB 168 straipsnio nuostatų, nustatančių bendrus teisės į atskaitą principus, ir siekiama supaprastinti PVM apskaičiavimo procedūrą. Įtaka galutinio vartojimo etape apskaičiuotino mokesčio yra labai nežymi.
(5)
Esamą aptariamos supaprastinimo priemonės taikymą pateisinanti teisinė ir faktinė padėtis nepakito ir tebeegzistuoja. Todėl Vokietijai reikėtų leisti toliau ribotą laikotarpį taikyti supaprastinimo priemonę, kad ją būtų galima įvertinti.
(6)
Ši leidžianti nukrypti priemonė neturės jokios įtakos Bendrijos iš pridėtinės vertės mokesčio surenkamiems nuosaviesiems ištekliams,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 168 straipsnio, Vokietijai leidžiama pašalinti iš atskaitos PVM už prekes ir paslaugas, kai tos prekės ir paslaugos naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams, daugiau nei 90 %.
2 straipsnis
Šis sprendimas taikomas nuo 2010 m. sausio 1 d. iki 2012 m. gruodžio 31 d.
3 straipsnis
Šis sprendimas skirtas Vokietijos Federacinei Respublikai.
Priimta Briuselyje 2009 m. spalio 20 d.